Aalborg Kommune skal senere i dag drøfte de personalemæssige konsekvenser, som de udlovlige udbygningsaftaler skal have. Men allerede nu står det klart, at stadsarkitekt Peder Baltzer fratræder med ét års løn. - Som det ligger nu, er det en gensidig aftale, der ligger fuldstændig inden for rammen af, hvad han har af overenskomstmæssige muligheder, samt de aftaler pågældendes fagforening stiller. Det er fuldstændig efter bogen, siger rådmand Jan Nymark Thaysen (V) til TV2 Nords reporter. Fratrædelsesaftale i stedet for at fyre ham på gråt papir. Hvorfor denne løsning? - Vi har haft advokater til at kigge på den her sag. Og vi har fulgt deres anbefalinger også i den her sag. Jeg vil gerne understrege, at ingen har gjort det her for egen vindings skyld. Men kommunens ansatte har vel gjort det for kommunens vindings skyld? - Ja, det kan du godt sige. Og i skatteborgernes interesse, og det er jo et eller andet sted meget nobelt, kan man sige. Men selvfølgelig skal man holde sig inden for lovens rammer. Og der har jo været nogle udfordringer angående frivillighedsprincippet - at det har vendt forkert, siger Jan Nymark Thaysen, og fortsætter: - Den den her sanktion, eller en sanktion er det jo ikke, men det er en aftale, vi er blevet enige om, hvor vi skilles i gensidig forståelse. Peder Baltzer får ét års løn, og det sker efter, at man i lang tid har kørt et kritisabelt forløb i kommunen. Er det i orden? - Det kan man nok altid diskutere. Men det er de vilkår, han er er ansat under, tilsiger. Det er der ikke noget odiøst i. Jan Nymark Thaysen (V) siger til TV2 Nords reporter mandag middag, at det ikke er muligt at udtale sig om øvrige personalemæssige konsekvenser, men det vil blive meldt ud senere.

Referat:
Efter sagen om udbygningsaftaler i Aalborg Kommune reagerer rådmand Jan Thaysen (V) nu på fritstillingen af stadsarkitekten.